Knud Erik Kirkegaard (KF), 1999-02-25:
Jeg vil gerne sige tak til Kristeligt Folkeparti, fordi de har rejst denne debat i Folketinget her i dag.
Det er en debat, som optager ganske mange mennesker rundtomkring i landet, og derfor er det godt, at vi også her i Folketingssalen får lejlighed til at drøfte den regionale udvikling i Danmark.
Så har jeg rost Kristeligt Folkeparti, men så en lille kritisk bemærkning.
Jeg er ikke helt enig i den formulering, som Kristeligt Folkeparti har givet sin forespørgsel.
Der er brugt udtrykket »ensartet udvikling«.
Der må jeg sige for vores vedkommende, at vi ikke nødvendigvis ser det som en betingelse, at man har en ensartet udvikling i alle regionerne.
Hvis der er en region, der af forskellige årsager pludselig får nogle ekstra muligheder, så skal man naturligvis ikke fra statsmagtens side gå ind og bremse det.
Så skal man have lov til at benytte disse muligheder.
Det, vi ønsker, er en positiv udvikling og en positiv udvikling over hele landet.
Det er vores hovedfilosofi i forbindelse med den debat, som er rejst her i dag: udvikling i hele landet fra Bornholm til Hvide Sande, fra Skagen til Gedser.
Staten har naturligvis et stort ansvar i den forbindelse.
Man har ansvaret for, at der er gode, generelle rammebetingelser for erhvervsudvikling.
Man har ansvaret for, at infrastrukturen er i orden over hele landet.
Man har ansvaret for, at der er en uddannelsesmæssig dækning, så de unge mennesker kan blive uddannet i hele landet.
Man har et ansvar for, at det fungerer med hensyn til arbejdsformidling, med hensyn til teknologiske informationscentre osv.
Men jeg vil meget gerne understrege, at den statslige indsats i den her sammenhæng ikke er nok.
Hvis man ikke lokalt, regionalt formår at samarbejde og få tingene til at udvikle sig og ikke benytter de rammebetingelser, der er til stede, ikke benytter den chance, man får i kraft af den statslige service, som er stede, så hjælper det alt sammen ikke ret meget.
Vi skal konsekvent understrege det regionale ansvar.
Nu fik vi så to indlæg, et indlæg fra statsministeren og et indlæg fra indenrigsministeren, og alt var jo utrolig flot og godt: ingen skyer på himlen, strålende solskin hele vejen igennem.
Men jeg er nu ikke overbevist om, at man oplever det på den måde i hele landet.
Hovedstadsregionen er jo også en utrolig væsentlig region for udviklingen i hele det danske samfund, og der mener jeg, det er meget ulykkeligt, at det ikke er lykkedes for regeringen at få skabt en struktur, der gør, at man i hovedstadsregionen, om jeg så må sige, kan tale med én stemme.
Der er total forvirring på det område.
Læs blot dagens aviser.
Det er regeringens ansvar.
Den anden region, jeg vil nævne, er den region, jeg kender bedst, fordi det er dér, jeg bor, det er dér, jeg er valgt ligesom i øvrigt statsministeren.
Hvis statsministeren havde været til stede, ville jeg have sagt, at der er nogle af hans partifæller, der siger, de ikke kan mærke, at han er opstillet i den region, men det må han jo så diskutere med dem.
Jeg vil godt nævne nogle ting, som man dér føler
er et svigt fra statens side.
Man føler ikke, at staten i tilstrækkelig grad støtter bestræbelserne på at få dannet et landsdelscenter i det midt- og vestjyske område.
Man føler bestemt ikke, at man udbygger motorvejene tilstrækkeligt.
Man føler bestemt ikke, at man gør nok ud af den kollektive trafik.
Man føler bestemt ikke, at man bakker tilstrækkeligt op fra statens side om specielle kulturinitiativer, som bestemt er værd at støtte.
Jeg tror, det var Kristeligt Folkeparti, der nævnte Peter Schaufuss-balletten, som indgår kraftigt i den regionale debat i øjeblikket.
Vi har en videregående uddannelsesinstitution, Handels- og Ingeniørhøjskolen i Herning, som kæmper en desperat kamp for at få fuld selvstændighed, men har et forfærdeligt bøvl i den anledning.
Og så er der i øvrigt den konstante trussel om højere benzinafgifter, der er en svøbe for landdistrikterne, for de tyndere befolkede områder, hvis det skulle blive virkeliggjort.
Alene frygten for, at det bliver virkeliggjort, er nok til, at man bremser udviklingen.
Konklusionen er altså, sådan som man ser det i det område, jeg kender bedst, at der bestemt er skyer på himlen.
Man føler, staten svigter, og den positive erhvervsudvikling, der har været i det midt- og vestjyske område er klart ved at miste pusten, og efter min overbevisning er den væsentligste årsag hertil den usikkerhed, der er omkring udbygningen af motorvejene.
Når hr. Kristen Touborg optræder i forsamlingshusene derhjemme i Vestjylland, så hedder det jo ikke motorveje, så hedder de motórveje, men sådan er der jo så meget.
Jeg vil godt sige meget klart, vi ikke vil opgive udbygningen af motorveje til Midt- og Vestjylland.
Vi er fuldstændig overbeviste om, at det er en helt afgørende faktor for den fremtidige erhvervsudvikling i regionen.
Vi vil kæmpe, vi vil blive ved, og sker det ikke nu, og det gør det åbenbart ikke, fordi der ikke kan skaffes flertal for det, så vil det ske efter det næste valg.
Vi ser meget gerne udvikling i øvrigt af den kollektive trafik som et supplement hertil, men motorvejene vil vi kæmpe for, vi vil blive ved og vil blive ved.